FÆLLES HOLDNING (EF) Nr. 13/95 fastlagt af Rådet den 29. juni 1995 med henblik på vedtagelse af Rådets beslutning af . . . om fastlæggelse af en række aktioner med henblik på at skabe gunstigere vilkår for udbygningen af transeuropæiske net på energiområdet (95/C 216/05)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 3,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 C (4), og

ud fra følgende betragtninger:

Skabelsen af gunstigere vilkår for udbygning af de transeuropæiske energinet indgår i hovedlinjerne i aktionerne efter traktatens artikel 129 C, og er fastsat i Europa-Parlamentet og Rådets beslutning nr. . . ./95/EF af . . . om indførelse af et sæt retningslinjer for transeuropæiske net på energiområdet;

gennemførelsen af det indre energimarked kræver, at initiativerne indgår i en samlet strategi på energiområdet, som ikke blot fastlægger Fællesskabets hovedkriterier og -mål på dette område, men også definerer først og fremmest betingelserne for liberalisering af energimarkedet;

oprettelsen og udbygningen af transeuropæiske net på energiområdet skal medvirke til at reducere omkostningerne ved energiforsyningen og dermed også sætte gang i den økonomiske vækst, fremme beskæftigelsen og forbedre den europæiske økonomis konkurrenceevne;

skabelsen af disse gunstigere vilkår bør navnlig tage sigte på at stimulere det tekniske samarbejde mellem de enheder, der er ansvarlige for nettene, og at lette gennemførelsen af medlemsstaternes gældende procedurer for godkendelse af netprojekter, for at afkorte den tid, der medgår hertil;

for at fremskynde gennemførelsen af de projekter af fælles interesse, der er fastlagt ved beslutning nr. . . ./95/EF, er det nødvendigt at fastsætte, at Fællesskabet i overensstemmelse med Rådets forordning om generelle regler for Fællesskabets finansielle støtte inden for transeuropæiske net kan støtte den finansielle indsats til fordel for disse projekter;

de øvrige finansielle instrumenter, som Fællesskabet har til sin rådighed, såsom strukturfondene, Den Europæiske Investeringsfond og interventioner fra Den Europæiske Investeringsbank samt programmer til fordel for tredjelande, kan yde et vigtigt og i visse tilfælde afgørende bidrag til gennemførelsen af projekter af fælles interesse, som er fastlagt ved beslutning nr. . . ./95/EF -

VEDTAGET FØLGENDE BESLUTNING:

Artikel 1

I denne beslutning fastlægges de aktioner, der skal iværksættes for at skabe gunstigere vilkår for gennemførelsen af projekter af fælles interesse inden for transeuropæiske energinet og for disse nets interoperabilitet på fællesskabsplan.

Artikel 2

1. For at bidrage til at skabe gunstigere vilkår for udbygningen af de transeuropæiske energinet lægger Fællesskabet stor vægt på og vil, i den udstrækning det er nødvendigt, fremme følgende aktioner:

- gennemførelse af projekter vedrørende teknisk samarbejde mellem de enheder, der er ansvarlige for de transeuropæiske energinet, som er medvirkende til, at de europæiske sammenkoblinger, der er omhandlet i artikel 2 i beslutning nr. . . ./95/EF, kan fungere tilfredsstillende

- samarbejde mellem medlemsstaterne i form af gensidige konsultationer for at lette gennemførelsen af godkendelsesprocedurerne for projekter vedrørende transeuropæiske energinet for at afkorte den tid, der medgår hertil.

2. Kommissionen tager i nært samarbejde med de berørte medlemsstater alle de fornødne initiativer med henblik på at fremme samordningen af de aktiviteter, der er nævnt i stk. 1.

Artikel 3

For at bidrage til at skabe gunstigere finansielle vilkår for udbygningen af de transeuropæiske energinet:

1) kan Fællesskabet yde finansiel støtte i forbindelse med aktionen vedrørende transeuropæiske energinet. Disse foranstaltninger vedtages af Kommissionen i overensstemmelse med Rådets forordning om generelle regler for Fællesskabets finansielle støtte inden for transeuropæiske net

2) tager Fællesskabet ved interventionerne fra dets fonde, instrumenter og finansielle programmer, som gælder for disse net, under overholdelse af deres egne regler og deres egne mål, hensyn til projekter af fælles interesse, som er fastlagt ved beslutning nr. . . ./95/EF.

Artikel 4

Ved iværksættelsen af de aktioner, der er omhandlet i artikel 2, bistås Kommissionen af det udvalg, der er nedsat ved artikel 9, stk. 1, i beslutning nr. . . ./95/EF, efter proceduren i stk. 2 og 3 i samme artikel.

Artikel 5

Kommissionen udarbejder hvert andet år en beretning om gennemførelsen af denne beslutning, som den forelægger for Europa-Parlamentet, Rådet, Det Økonomiske og Sociale Udvalg og Regionsudvalget.

Artikel 6

Denne beslutning er rettet til medlemsstaterne.

Udfærdiget i . . .

På Rådets vegne

Formand

(1) EFT nr. C 72 af 10. 3. 1994, s. 15.

(2) EFT nr. C 195 af 18. 7. 1994, s. 33.

(3) EFT nr. C 217 af 6. 8. 1994, s. 26.

(4) Europa-Parlamentets udtalelse af 18. maj 1995 (EFT nr. C 151 af 19. 6. 1995), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

RÅDETS BEGRUNDELSE

I. INDLEDNING

1. Kommissionen sendte den 8. februar 1994 Rådet et forslag til Europa-Parlamentet og Rådets beslutning om et sæt retningslinjer for transeuropæiske net på energiområdet, baseret på artikel 129 D, stk. 3, i traktaten.

2. Europa-Parlamentet afgav udtalelse under førstebehandlingen den 18. maj 1995. Det Økonomiske og Sociale Udvalg og Regionsudvalget afgav udtalelse henholdsvis den 27. april 1994 og den 17. maj 1994.

Kommissionen forelagde den 31. maj 1995 Rådet et ændret forslag i henhold til artikel 189 A, stk. 2, i traktaten.

3. Rådet fastlagde på samlingen den 29. juni 1995 sin fælles holdning i overensstemmelse med artikel 189 C i traktaten.

II. FORMÅL

4. Forslaget til beslutning opstiller, inden for rammerne af de i artikel 129 C i traktaten omhandlede hovedlinjer, aktioner, som skal iværksættes for at skabe gunstigere vilkår for udbygningen af transeuropæiske net på energiområdet.

Specielt omhandler forslaget aspekterne vedrørende gennemførelsen af tekniske samarbejdsprojekter og samarbejdet mellem medlemsstaterne med hensyn til godkendelsesprocedurer. Desuden omtales muligheden for at opnå økonomisk støtte til sådanne projekter.

III. ANALYSE AF DEN FÆLLES HOLDNING

5. Rådet har, ordret eller med hensyn til substansen, godkendt de ændringer, som Europa-Parlamentet har ønsket, og som Kommissionen har accepteret i sit ændrede forslag, nemlig:

- ændringsforslag nr. 1

Rådet har i substansen accepteret dette ændringsforslag og indsat det i anden betragtning; forslaget fastslår, at beslutningen generelt angår energisektoren

- ændringsforslag nr. 2

Rådet har i substansen accepteret dette ændringsforslag og ladet det indgå i tredje betragtning; det minder om visse formål, som danner grundlaget for beslutningen

- ændringsforslag nr. 4

Rådet har uden ændringer accepteret teksten til dette ændringsforslag og ladet det indgå i indledningen til artikel 2, stk. 1.

6. Rådet har ikke accepteret ændringsforslag nr. 3, som Kommissionen har medtaget i sit ændrede forslag, og ændringsforslag nr. 5, som Kommissionen ikke har medtaget, ud fra den betragtning, at alle bestemmelser til præcisering af omfanget af den økonomiske støtte bør samles i en og samme tekst, nemlig Rådets forordning om generelle regler for Fællesskabets finansielle støtte inden for transeuropæiske net.

Rådet har heller ikke godtaget Europa-Parlamentets ændringsforslag nr. 6, da det finder det ønskeligt, at de udvalg, der får til opgave at gennemføre bestemmelserne om de to beslutninger om transeuropæiske net inden for energisektoren, dvs. henholdsvis beslutningen om et sæt retningslinjer for disse net og beslutningen om en række aktioner med henblik på at skabe gunstigere vilkår for nettenes udbygning, er af samme type.